b'\n_START_ARTICLE_\nPatrik Schick\n_START_SECTION_\nSparta Praga\n_START_PARAGRAPH_\nEl a debutat \xc3\xaen campionat pentru Sparta Praga la 3 mai 2014, \xc3\xaentr-un meci din deplasare c\xc3\xa2\xc8\x99tigat cu 3-1 la Teplice. El a fost \xc3\xaemprumutat la Bohemians 1905 \xc3\xaen 2015.\n_START_SECTION_\nSampdoria\n_START_PARAGRAPH_\nSchick a semnat un contract Sampdoria \xc3\xaen iunie 2016, suma de transfer fiind de 4 milioane de euro. \xc3\x8en primul s\xc4\x83u sezon din Italia, a jucat \xc3\xaen 32 de meciuri \xc8\x99i a marcat 11 goluri pentru Sampdoria. El a refuzat s\xc4\x83-\xc8\x99i prelungeasc\xc4\x83 contractul \xc3\xaen mai 2017, a\xc8\x99tept\xc3\xa2nd un transfer la un alt club. \xc3\x8en iunie 2017, Juventus a dorit s\xc4\x83 activeze clauza de reziliere de 30 de milioane de euro din contractul lui Schick. Schick nu a trecut testele medicale \xc3\xaen dou\xc4\x83 r\xc3\xa2nduri astfel c\xc4\x83 Juventus a renun\xc8\x9bat pe 18 iulie s\xc4\x83-l mai aduc\xc4\x83.\n_START_SECTION_\nAS Roma\n_START_PARAGRAPH_\nPe 29 august 2017, Schick a ajuns la AS Roma sub form\xc4\x83 de \xc3\xaemprumut, echipa din capitala Italiei pl\xc4\x83tind pentru \xc3\xaemprumutul lui 5 milioane de euro. Echipa era obligat\xc4\x83 s\xc4\x83-l cumpere cu 9 milioane de euro, plus opt milioane \xc3\xaen bonusuri, dac\xc4\x83 AS Roma \xc8\x99i juc\xc4\x83torul \xc3\xae\xc8\x99i \xc3\xaendeplineau anumite obiective. Mai mult, dac\xc4\x83 Shick ar fi fost v\xc3\xa2ndut de AS Roma \xc3\xaenainte de 1 februarie 2020, Sampdoria ar fi primit 20 de milioane de euro sau 50% din suma de transfer, \xc3\xaen func\xc8\x9bie de care sum\xc4\x83 de transfer ar fi fost mai mare. Cu toate acestea, Sampdoria va primi 20 de milioane de euro \xc3\xaen februarie 2020 dac\xc4\x83 Schick nu va fi v\xc3\xa2ndut p\xc3\xa2n\xc4\x83 la \xc3\xaenchiderea perioadei de transferuri din ianuarie. Incluz\xc3\xa2nd toate bonusurile posibile, suma de transfer ar putea ajunge la 42 de milioane de euro, sum\xc4\x83 care ar dep\xc4\x83\xc8\x99i-o pe cea record pentru Roma de 36 de milioane de euro pl\xc4\x83tit\xc4\x83 pentru Gabriel Batistuta.\n_START_SECTION_\nStil de joc\n_START_PARAGRAPH_\nConsiderat ca fiind un t\xc3\xa2n\xc4\x83r juc\xc4\x83tor promi\xc8\x9b\xc4\x83tor \xc3\xaen mass-media, Schick este un juc\xc4\x83tor \xc3\xaenalt si puternic fizic, \xc8\x99i totodat\xc4\x83 un st\xc3\xa2ngaci puternic \xc8\x99i elegant, cu sim\xc8\x9bul por\xc8\x9bii bine dezvoltat. De\xc8\x99i el joac\xc4\x83 de obicei \xc3\xaentr-un rol central ca v\xc3\xa2rf \xc3\xaempins, el poate, de asemenea, s\xc4\x83 joace ca v\xc3\xa2rf retras, sau ca extrem\xc4\x83 dreapta. Un juc\xc4\x83tor rapid, puternic, muncitor \xc8\x99i agil, el este cunoscut pentru capacitatea sa de a-\xc8\x99i folosi corpul pentru a \xc8\x9bine mingea cu spatele la poart\xc4\x83, dar are, de asemenea, o tehnic\xc4\x83 \xc8\x99i un dribling bun, f\xc4\x83c\xc3\xa2nd bine leg\xc4\x83tura \xc3\xaentre linii, lucru care \xc3\xaei permite s\xc4\x83 joace mingea din prima, s\xc4\x83 participe la construirea fazelor de atac \xc8\x99i s\xc4\x83 ofere pase de gol coechipierilor. El este, de asemenea, bun \xc3\xaen jocul aerian \xc8\x99i este capabil s\xc4\x83 marcheze goluri cu capul.'